Amcu reik stakingskennisgewing uit vir Implats – praag.co.za
Die vakbond het Maandag 'n 48-uur-stakingskennisgewing aan die mynmaatskappy uitgereik.
Amcu is vroeër toestemming gegee van 'n staatsbemiddelaar om arbeidsaksie van stapel te stuur by Implats, Anglo American Platinum en Lonmin.
Gelyktydige stakings by al drie platinum maatskappye sal ten minste die helfte van die globale produksie van die metaal tref en kan soveel as twee-derdes van Amplats se gesamentlike ondernemingsbedrywighede raak.
Die president van die mynwerkersvakbond Amcu, Joseph Mathunjwa het vakbondlede in Noordwes gevra om nie die vakbond te verlaat nie. Hulle dreig om uit die vakbond te onttrek weens beloftes wat wat die voorsitter glo nie nagekom het nie.
Mathunjwa is vroeër deur vakbondlede by Impala se Skag Ses ontbied, weens die ontevredenheid oor beloftes van verhogings en 'n landwye staking.
Hy het egter aan die meer as vierduisend werkers 'n sertifikaat gewys wat hulle toelaat om te begin staak. Verdere vergaderings word vir dié week beplan.
'n Woordvoerder vir Amcu, Jimmy Gama, wou nie sê hoeveel die werkers vra nie en of hulle gaan afsien van hulle eis dat die basiese loon verdubbel moet word nie.
Mathunjwa sê intussen die beskuldigings teen hom is ongegrond en kwaadwillig, en Amcu sal veg vir 'n beter salaris vir sy lede.
Die Rand kan onder verdere druk geplaas word weens die salarisstaking by Implats.
Skrywer Karin RoodtGepubliseer op 14 Januarie 2014 14 Januarie 2014 Kategorieë Nuus, SakeSleutelwoord Amcu, Impala Platinum (Implats), Joseph Mathunjwa, staking